- Få hvidere tænder på ti minutter.

Det er løftet til kunder, der køber tandblegeproduktet SmileBright, og dem er der ifølge selskabets egne tal over 100.000 af.

SmileBright virker ved at smøre en gel i en skinne, tage skinnen i munden og tænde en lille lampe med blåt lys, der sidder på skinnen.

Sådan gjorde Rebecca Mahler Dam også, da hun brugte SmileBright for at få hvidere tænder. Men hun nåede aldrig at have skinnen i munden i ti minutter.

- Det begyndte at brænde helt vildt i mit tandkød. Nu holder du bare ud, tænkte jeg, men der gik ikke engang et minut, så spyttede jeg det ud, for det gjorde så ondt, og så fik jeg en helt hvid plet på tandkødet, fortæller hun.

SmileBright lover ellers, at behandlingen ikke skader tænderne - blandt andet fordi produktet ikke indeholder brintoverilte.

Om analysen Nordic Institue of Dental Materials har analyseret indholdet af brintoverilte i tre sprøjter med gel fra SmileBright: Første sprøjte: 7,53 pct. Anden sprøjte: 7,48 pct. Tredje sprøjte: 7,47 pct. Gennemsnit: 7,49 pct. Tilladt mængde: 0,1 pct.

Kan give ætsninger på tænder og tandkød

Problemet er bare, at kemien i SmileBright ikke er som angivet på pakken. Ifølge ingredienslisten, der udelukkende er på engelsk, indeholder SmileBright ’sodium chlorite’. Men en analyse på Nordens førende tandlægelaboratorium, Nordic Institue of Dental Materials i Oslo, viser, at SmileBright ikke indeholder ’sodium chlorite’.

Til gengæld giver analysen et andet overraskende resultat, da det viser sig, at SmileBright indeholder store mængder brintoverilte.

For håndkøbsprodukter som SmileBright er den tilladte mængde ren brintoverilte 0,1 procent. SmileBright indeholder 7,5 procent brintoverilte – altså 75 gange den tilladte mængde.

- Det er langt over grænsen for, hvad man må sælge i håndkøb og også over den værdi, der er tilladt for tandlæger at bruge, siger Helle Hornhaver, der er tandlæge og underviser på Tandlægehøjskolen på Aarhus Universitet.

Konsekvensen for de kunder, der køber og bruger SmileBright, kan være særdeles ubehagelig, forklarer hun.

- Det kan give ætsninger på tænderne og i tandkødet. Især hvis man udsætter tænder og tandkød for den her behandling så ofte, som producenten anbefaler, siger hun.

Flere hvide pletter

Kontant har modtaget flere henvendelser fra SmileBright-kunder, der ligesom Rebecca Mahler Dam oplever, at det er tandkødet og ikke tænderne, der bliver hvide.